Okresná prokuratúra Lučenec 
F. Lehára 12, 984 80 Lučenec 1 	

Sp. zn. : 1 Pv 443/14/6606	Lučenec, 31.12.2014
EEČ : 2-47-185-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno b Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Lučenec
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
ako otec maloletých detí XXXXX nar. 24.05.1997, XXXXX, nar. 30.03.1999 a XXXXX, nar. 23.01.2006 hoci bol právoplatným rozsudkom Okresného súdu v Lučenci č.k.  5P 98/2013 zo dňa 06.12.2013 zaviazaný k plateniu výživného na maloletú XXXXX mesačne sumou 110,- Eur, na maloletého XXXXX mesačne sumou 90,- Eur a na maloletého XXXXX mesačne sumou 100,- Eur, počnúc dňom 21.12.2013 vždy do 20teho dňa toho ktorého mesiaca predom k rukám matky detí XXXXX nar. XXXXX, ktoré sumy boli právoplatným rozsudkom Okresného súdu v Lučenci č.k. 5P 61/2014 zo dňa 24.10.2014 znížené na sumu 30% zo sumy životného minima, ktorú bol obvinený povinný za obdobie mesiacov február až júl 2014 platiť na každé vyššie uvedené maloleté dieťa zvlášť, takto uloženú povinnosť riadne, pravidelne a v plnej výške neplnil v Lučenci a inde a za obdobie od 01.06.2014 doposiaľ matke detí XXXXX XXXXX na výživnom dlhoval celkovú sumu 1662,78,- Eur,

lebo zanikla trestnosť činu

Odôvodnenie:
Proti obvinenému XXXXX bolo vyšetrovateľom PZ, OR PZ v Lučenci vedené trestné stíhanie pre prečin zanedbania povinnej výživy podľa  § 207 odsek 1, odsek 3 písm. b) Tr. zák. na tom skutkovom základe, ktorý je uvedený vo výrokovej časti tohto uznesenia. 
	Po ukončení  skráteného vyšetrovania vyšetrovateľ PZ predložil vyšetrovací spis spolu s návrhom na zastavenie trestného stíhania v zmysle § 215 ods. 1 písm. h/ Tr. por. s poukazom na ustanovenie § 86 odsek 1 písm. a/ Tr. zák. Po preskúmaní vyšetrovacieho spisu som zistila, že predmetný návrh je dôvodný.
	Obvinený XXXXX vo svojej výpovedi uviedol, že si je vedomý toho, že výživné na svoje tri maloleté deti pochádzajúce z manželstva so XXXXX riadne neplatil. Vypovedal, že od júla 2013 je zamestnaný ako kuchár v reštaurácii Presto v Bratislave s čistým mesačným príjmom okolo 650,-Eur. V období od 14.02.2014 do 29.05.2014 bol vo väzbe v ÚVV Banskej Bystrici a teda bol bez príjmu. Do práce znova nastúpil od 01.08.2014. Vo svojej výpovedi dňa 21.11.2014 uviedol, že v septembri 2014 bývalej manželke poslal ako úhradu výživného sumu 180,-Eur a do domácnosti urobil nákupy pre deti za sumu 300,-Eur. V októbri 2014 poškodenej poštou zaslal 320,-Eur a tiež urobil nákupy pre deti za 300,-Eur. V novembri na účet poškodenej zaslal 2x 50,-Eur a šekom jej zaslal 300,-Eur. Uviedol tiež, že do konca mesiaca ešte chce zaplatiť výživné za december 2014.
	Svedkyňa - poškodená XXXXX potvrdila výpoveď obvineného v plnom rozsahu. Vzhľadom k tomu, že pôvodne určené výživné bolo znížené na sumu 30% zo sumy životného minima a obvinený jej spolu uhradil sumu 1665,-Eur vyplatil tak všetko zameškané výživné vrátane bežného výživného za december 2014. Doplnila, že počas obdobia neplatenia výživného deti núdzou netrpeli. 
	Podľa § 86  odsek 1 písmeno a/ Trestného zákona trestnosť trestného činu zanedbania povinnej výživy podľa § 207 Trestného zákona zaniká, ak trestný čin nemal trvale nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. Podľa § 215 odsek 1 písmeno h/ Trestného poriadku prokurátor zastaví trestné stíhanie ak zanikla trestnosť činu. 
Keďže obvinený XXXXX využil možnosť ustanovenia § 86 odsek 1 písmeno a/ Trestného zákona bolo potrebné rozhodnúť tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Jela Gaštanová
prokurátorka